Μοναστήρι του Όστρογκ

Το Μοναστήρι του Όστρογκ (σερβικά κυριλλικά: Манастир Острог‎‎) είναι μοναστήρι της Σερβικής Ορθόδοξης Εκκλησίας, το οποίο βρίσκεται σε σχεδόν κατακόρυφο υπόβαθρο, ψηλά στο μεγάλο βράχο της Οστρόσκα Γκρέντα, στο Μαυροβούνιο. Είναι αφιερωμένο στον Άγιο Βασίλειο του Όστρογκ (Sveti Vasilije Ostroški), ιδρυτή του μοναστηριού. Το μοναστήρι βρίσκεται στον δήμο Ντανίλοβραντ, 50 χλμ. από την Ποντγκόριτσα και 15 χλμ. από το Νίκσιτς. Το Μοναστήρι του Όστρογκ είναι το πιο δημοφιλές προσκύνημα στο Μαυροβούνιο. Ιστορία Το μοναστήρι ιδρύθηκε στις αρχές του 17ου αιώνα από τον Βασίλιε Γιοβάνοβιτς, (μετέπειτα Άγιο), Μητροπολίτη τηςΕρζεγοβίνης, και αναφέρεται για πρώτη φορά σε γεωγραφικό χάρτη του Μαυροβουνίου από το 1640. Ο Βασίλιε πέθανε εκεί το 1671 και μερικά χρόνια αργότερα αγιοκατατάχθηκε. Το σκήνωμά του φυλάσσεται σε λάρνακα εντός του δευτέρου ναού της μονής, το οποίο βρίσκεται εντός σπηλαίου και είναι αφιερωμένο στα Εισόδια της Θεοτόκου. Η σημερινή εμφάνιση του μοναστηριού δόθηκε με την ανακαίνιση που έλαβε χώρα την τριετία 1923-1926, μετά από μια πυρκαγιά που είχε καταστρέψει το μεγαλύτερο μέρος του συγκροτήματος, με τις δύο μικρές σπηλαιώδεις εκκλησίες της μονής να έχουν σωθεί. Οι νωπογραφίες στον Ναό των Εισοδίων φιλοτεχνήθηκαν στα τέλη του 17ου αιώνα. Η έτερη εκκλησία, αφιερωμένη στον Τίμιο Σταυρό, βρίσκεται μέσα επίσης σε σπηλιά στο ανώτερο επίπεδο του μοναστηρίου και φιλοτέχνησε το εσωτερικό της ο αγιογράφος Ραντούλ, ο οποίος ενάρμονισε με επιτυχία τις νωπογραφίες με τα φυσικά σχήματα της σπηλιάς. Γύρω από την εκκλησία υπάρχουν κελιά μοναχών. Κατά τη διάρκεια του Β' Παγκοσμίου Πολέμου, οι γερμανικές δυνάμεις λεηλάτησαν χρυσό από το μοναστήρι. Τα χρόνια εκείνα, η μονή υπήρξε επίσης καταφύγιο για ένα απόσπασμα Τσέτνικ υπό την ηγεσία των Μπλάζο Τζουκάνοβιτς και Μπάγκο Στάνισιτς, οι οποίοι προσφεύγουν στο Όστρογκ μέχρι τις 18 Οκτωβρίου 1943, όταν οι παρτιζάνοι τους υποσχέθηκαν ότι θα γλιτώσουν τη ζωή τους αν παραδοθούν. Ο Τζουκάνοβιτς και 23 μέλη της ομάδας του παραδόθηκαν ειρηνικά, αναμένοντας να σωθούν, αλλά σκοτώθηκαν όλοι από τους Παρτιζάνους. Ο Στάνισιτς και τρία μέλη της οικογένειας του αρχικά δεν παραδόθηκαν, αλλά και δεν επιβίωσαν στο Όστρογκ. Υπάρχουν διαφορετικές αναφορές για το τι συνέβη στον Στάνισιτς και την οικογένειά του. Οι πηγές αντιτίθενται μεταξύ τους σχετικά με το αν ο Στάνισιτς κι η οικογένειά του σκοτώθηκαν πολεμώντας τους Παρτιζάνους ή αυτοκτόνησαν στους χώρους της μονής. Το Ορθόδοξο μοναστήρι του Όστρογκ είναι ένα από τα πιο επισκέψιμα μοναστήρια στα Βαλκάνια. Ελκύει πάνω από 100.000 επισκέπτες ετησίως. Το επισκέπτονται πιστοί από όλα τα μέρη του κόσμου, είτε μεμονωμένα είτε σε ομάδες. Αντιπροσωπεύει το σημείο συνάντησης όλων των ομολογιών της ευρύτερης περιοχής: των Ορθόδοξων, των Ρωμαιοκαθολικών και των Μουσουλμάνων. Σύμφωνα με τις ιστορίες των προσκυνητών, προσευχόμενοι ενώπιον των λειψάνων του Αγίου Βασιλείου του Όστρογκ, πολλοί έχουν θεραπευτεί και βοηθηθεί στην μείωση των δυσκολιών στη ζωή τους. Αρχιτεκτονική Πάνω Μοναστήρι Το ανώτερο μοναστήρι φιλοξενεί την Εκκλησία των Εισοδίων και την Εκκλησία του Τιμίου Σταυρού. Τα λείψανα του Αγίου Βασιλείου του Όστρογκ φυλάσσονται στην Εκκλησία των Εισοδίων. Ένα άλλο ενδιαφέρον τοπόσημο του Πάνω Μοναστηριού είναι ο αμπελώνας που αναπτύσσεται στο βράχο. Λέγεται ότι είναι θαύμα, επειδή τίποτα δεν θα μπορούσε να αναπτυχθεί από το καθαρό βράχο. Κάτω Μοναστήρι Το Κάτω Μοναστήρι επικεντρώνεται γύρω από την Εκκλησία της Αγίας Τριάδας, κτίσματα που χρονολογούνται στα 1824. Το συγκρότημα περιλαμβάνει την πλειονότητα των κελιών των μοναχών. Επίσης, το συγκρότημα περιλαμβάνει ξενώνα για τους προσκυνητές. Παραδόσεις Είναι παραδοσιακό για τους προσκυνητές να περπατούν τα 3 χιλιόμετρα από το Κάτω Μοναστήρι μέχρι το Πάνω Μοναστήρι ξυπόλητοι. Πριν εισέλθουν στην Εκκλησία των Εισοδίων για να προσευχηθούν μπροστά στον Άγιο Βασίλειο, οι προσκυνητές κάνουν δωρεά ρούχων, κλινοσκεπασμάτων ή καταναλωτικών αντικειμένων όπως σαπούνι για τους μοναχούς. Ο Άγιος Βασίλειος πέθανε στις 29 Απριλίου του Γρηγοριανού ημερολογίου, αλλά δεδομένου ότι η Σερβική Ορθόδοξη Εκκλησία ακολουθεί το Ιουλιανό ημερολόγιο, το μοναστήρι πανηγυρίζει στις 12 Μαΐου εκάστου έτους. Παραπομπές Πηγές Radomir Nikčević· Vesna Nikčević (2003). Ostrog Monastery. Svetigora. ISBN 978-86-7660-005-2. Εξωτερικοί σύνδεσμοι Πολυμέσα σχετικά με το θέμα Μοναστήρι του Όστρογκ στο Wikimedia Commons (Μαυροβουνιακά) Επίσημος ιστότοπος